laion/Wikipedia-Exotic huggingface dataset:
საბატკნე

საბატკნე — მთა საქართველოში, სამცხე-ჯავახეთის მხარეში, ბორჯომის მუნიციპალიტეტში. მდებარეობს თრიალეთის ქედზე, მდინარე ქციის (ზემო დინების) ხეობის მარცხენა ფერდობზე. სიმაღლე ზღვის დონიდან 2280 მ. მთის თხემი და მიდამოები მობრტყელებულია. აგებულია ზედაპლიოცენური ანდეზიტ-დაციტური ლავებით, შემოსილია სუბალპური მდელოებით. ნემანიშვილი ს., ქართული საბჭოთა ენციკლოპედია, ტ. 8, თბ., 1984. — გვ. 546.
ოქროს ბუმბული

ოქროს ბუმბული საბავშვო პროზის ლიტერატურული კონკურსია საქართველოში. ჩატარდა 2008 წელს ქარჩხაძის გამომცემლობის მიერ. საკონკურსოდ მიიღებოდა ქართულ ენაზე დაწერილი საბავშვო, პროზაული, გამოუქვეყნებელი ნაწარმოებები. სულ შემოსული იყო 91 ნაწარმოები 2008 წლის „ოქროს ბუმბულის“ გამარჯვებულები არიან: პირველი პრემია 5000 ლარი: ნატო დავითაშვილი ნაწარმოებით „როცა ფრთოსანი ლომები დაბრუნდებიან“ მეორე პრემია 3000 ლარი: თამრი ფხაკაძე ნაწარმოებით „გრელცხვირა ჯადოქარი მარშა , მეფე ბუთხუზ პირველი და სხვები“ მესამე პრემია 2000 ლარი: თეა თოფურია ნაწარმოებით „ვარაზვაჩე“ 2008 წლის ოქროს ბუმბულის სპონსორი იყო ბაზისბანკი. ↑ დაარქივებული ასლი. დაარქივებულია ორიგინალიდან — 2013-04-06. ციტირების თარიღი: 2011-06-22.
ირანის გერბი

ირანის გერბი (სპარს. نشان رسمی ایران) — ირანის ოფიციალური სახელმწიფო სიმბოლო, რომელიც იხმარებაა 1979 წლის ირანის რევოლუციის პერიოდიდან, თანამედროვე სახით კი, მიღებულ იქნა 1980 წელს. გერბის გამოსახულება წარმოადგენს სპარსულ სტილიზებულ წარწერას, სიტყვისთვის „ალაჰი“ (اﷲ). სიმბოლო ოთხი ნახევარი მთვარისაგან და ერთი ხანჯლისაგან შედგება. ეს ხუთი ნაწილი განასახიერებს ისლამის ხუთ ბურჯს. ხანჯალს ზემოთ შადაა (თაშიდიდი) გამოსახული — არაბული დიაკრიტიკული ნიშანი, რომელიც გამოიყენება ასოების გაორმაგებისთვის. გერბის გამოსახულება ტიტის ფორმისაა — ტრადიციულად, ლეგენდის მიხედვით მიიჩნევა, რომ ირანის გმირების საფლავზე ტიტა ამოდის. ბოლო პერიოდში, ტიტა მოწამოების სიმბოლო გახდა. გერბის ავტორია ჰამიდ ნადიმი, რომელიც რუჰოლა ხომეინმა 9 მაისს, 1980 წ დაამტკიცა. ირანის გერბი დაშიფრულია იუნიკოდის სისტემაში კოდით U+262B (☫). ირანის დროშა ირანის გერბი (რუსული)
გარეჯის ნათლისმცემლის მონასტერი

გარეჯის ნათლისმცემლის მონასტერი — იოანე ნათლისმცემლის სახელობის მონასტერი დავითგარეჯის სამონასტრო კომპლექსში, დავითის ლავრის დასავლეთით 12 კმ-ზე. წარმოადგენს კლდეში გამოკვეთილ ერთიან კომპლექსს. დაარსებულია VI-VII საუკუნეებში დავით გარეჯელის მოწაფის ლუკიანეს მიერ: მონასტერი გამოკვეთილია ზღვიური წარმოშობის ქვიშაქვებისაგან შედგენილი კლდის მასივში. ნაგებობათაგან აღსანიშნავია უჩვეულოდ მაღალი და ვრცელი მთავარი ეკლესია. ჩრდილოეთით მცირე სათავსი ეკვრის, რომელიც ძირითად დარბაზს 2 თაღის მეშვეობით უკავშირდება. საკურთხევლის წინ XVIII საუკუნის II ნახევრის კანკელია. მთავარი ეკლესიის სამხრეთით კიდევ ერთი მცირე ეკლესიაა, რომელშიც კლდეში გამოკვეთილი კიბით შეიძლება ასვლა. მთავარი ეკლესიის შესასვლელში აღმართულია კოშკი და ჭიშკარზე დაშენებული სამრეკლო. ინტერიერში შემონახულია XII საუკუნის I ნახევრის მოხატულობის ფრაგმენტები. საკურთხეველი და კანკელი ფრესკის ფრაგმენტი ფრესკის ფრაგმენტი ფრესკის ფრაგმენტი ფრესკის ფრაგმენტი ფრესკის ფრაგმენტი ფრესკის ფრაგმენტი ფრესკის ფრაგმენტი წმ. ევსტათის სტელა (ამჟამად საქართველოს ეროვნულ მუზეუმშია) ზ. თვალჭრელიძე, გარეჯის ნათლისმცემლის უდაბნო-მონასტერი, ძეგლის მეგობარი, 80, თბ., 1988 იოანე ნათლისმცემლის მონასტერი (საგარეჯოს მუნიციპალიტეტი) | ქართველოლოგიური წიგნებისა და კრებულების ფოტომასალის აღწერილობა ↑ ზ. თვალჭრელიძე, გარეჯის ნათლისმცემლის უდაბნო-მონასტერი, ძეგლის მეგობარი, 80, თბ., 1988 წ. გვ., 12 ↑ Чубинашвили Г. Н., Пещерные монастыри Давид-Гареджи, Тб., 1948. ст. 31-32 ↑ ილ. აბულაძე, ძველი ქართული აგიოგრაფიული ლიტერატურის ძეგლები, წ. I, თბ., 1963 წ. გვ., 239 ვიკისაწყობში არის გვერდი თემაზე: გარეჯის ნათლისმცემლის მონასტერი
ნამდვილი რიცხვის აბსოლუტური მნიშვნელობა (მოდული)

ნამდვილი a რიცხვის აბსოლუტური მნიშვნელობა(მოდული) ეწოდება თვით ამ რიცხვს, თუ იგი არაუარყოფითია, მის მოპირადპირე რიცხვს, თუ იგი უარყოფითია და |a| სიმბოლოთი აღინიშნება, ე.ი. |a| = { a, თუ a≥0; -a თუ a<0} მაგალითად, |12|=12; |-3|=3; |0|=0 გეომეტრიეულად ნამდვილი რიცხვის მოდული წარმოადგენს მანძილს რიცხვითი წრფის სათავიდან ამ რიცხვის შესაბამის წერტილამდე ნამდვილი რიცხვის მოდულიდან უშუალოდ გამომდინარეობს, რომ |-a|=|a|; -|a| ≤ a ≤|a| ორი რიცხვის ჯამის მოდული არ აღემატება ამ რიცხვების ჯამს, ე.ი. |a+b| ≤ |a|+|b| განსახილია ორი შემთხვევა: 1. თუ a+b ≥ 0, მაშინ |a+b| = a+b ≤ |a| + |b| 2. თუ a + b < 0, მაშინ |a + b| = -(a + b) = (-a) + (-b) ≤ |-a| თუ a და b ნამდვილი რიცხვებია, მაშინ: ||a| - |b|| ≤ |a - b| ცხადია, a = (a - b) = b აქედან, |a| ≤ |a – b| + |b| ანუ, |a| - |b| ≤ |a - b| a-სა და b-ს ადგილების შეცვლით მიიღება უტოლობა |b| - |a| ≤ |b - a| აქედან გამომდინარე არსებობს ორი უტოლაბა |a| - |b| ≤ |a - b| და |b| - |a| ≤ |b - a|, მაშინ აქედან გამომდინარეობს რომ ||a| - |b|| ≤ |a - b| ორი რიცხვის ნამრავლის მოდული უდრის ამ რიცხვების ნამრავლს, ე.ი. |a * b| = |a| * |b| ა. თუ a ≥ 0 და b ≥ 0, მაშინ |a * b| = a * b = |a| * |b| ბ. თუ a ≥ 0 და b < 0, მაშინ |a * b| = -(a * b) = a * (-b) = |a| * |b| გ. თუ a < 0 და b ≥ 0, მაშინ |a * b| = -(a * b) = (-a) * b = |a| * |b| დ. თუ a < 0 და b< 0, მაშინ |a * b|=(a * b) = (-a) * (-b) = |a|*|b| ანალოგიური გზით მტკიცდება შემდეგი a და b რიცხვების (b ≠0) ფარდობის მოდული ამ რიცხვების მოდულების ფარდობის ტოლია, ე.ი. |a/b| = (|a|)/(|b|)
გაბრიელ პატარაი

გაბრიელ პატარაჲ — X საუკუნის ქართველი კალიგრაფი. მოღვაწეობდა სამხრეთ საქართველოს ერთ-ერთ სავანეში, შესაძლოა პარხალში. ცნობილია მის მიერ გადაწერილი რამდენიმე წიგნი: ა) პარხლის მრავალთავი (ხელნაწერთა ეროვნული ცენტრი, A-95), უზარმაზარი ხელნაწერი (1310 გვერდი, ზომა 45,5x34 სმ), რომელშიც შესულია ქართული მწერლობის უძველესი ძეგლების — შუშანიკისა და აბო თბილელის მარტვილობათა ტექსტები. კრებული ნაწერია ყავისფერი მელნით, ორ სვეტად, ლამაზი, მკაფიო ნუსხურით, ასოები მსხვილია, სამკაულები არ აქვს. საზედაო ასოების უმეტესობა შესრულებულია მელნით, ნაწილი — სინგურით. XVI საუკუნეში კრებული ჯერ კიდევ პარხლის მონასტერს ეკუთვნოდა, XVII საუკუნეში კი თურქეთიდან გამოიხსნა და განაახლა დადიანის ასულმა დედოფალთ დედოფალმა მარიამმა. ბ) პარხლის II ოთხთავი (ხელნაწერთა ეროვნული ცენტრი, S-4927). გ) საკითხავი და სიტყვები წმ. მამათა (იქვე, A-144). ეს დიდი ფორმატის წიგნი ძლიერ დაზიანებულია. შესრულებულია სინგურით, ზოგი ასოს მოხაზულობაში შეტანილია ოდნავ შესამჩნევი ორნამენტულობა, მაგრამ მთლიანად ხელნაწერის მორთულობა ზომიერია. ენციკლოპედია „საქართველო“, ტ. 1, თბ., 1997. — გვ. 523.
გაბრიელ საფარელი

გაბრიელ საფარელი — X-XI საუკუნეების ქართველი ოქრომჭედელი. მისი ნამუშევრებიდან შემონახულია საფარის მონასტრის საწინამძღვრო ჯვარი (მოოქრული ვერცხლი, 52,5x44,5 სმ. როგორც ჩანს, ჯვარი მოგვიანებით ბრეთის ეკლესიაში გადმოუტანიათ. იგი სამეცნიერო ლიტერატურაში ბრეთის ჯვრის სახელითაა ცნობილი). ჯვრის ცენტრში გამოსახულია ჯვარცმული ქრისტე, მკლავების ბოლოებში — ღვთისმშობლისა და იოანე მახარებლის ფიგურები (შესრულებულია გაბრიელ საფარელის თანაშემწის მიერ) და ორი მედალიონი (ანგელოზი და წვეროსანი წმინდანი). ყველა ფიგურა ცალკე ფირფიტაზეა ნაჭედი და შემდეგ ჯვარზე დაკრული. ჯვრის ზურგზე და ტარზე ფორლოვანი ორნამენტებია. წარწერებში, გარდა ოსტატისა, მოხსენიებულია ბაგრატ III, მისი მამა მეფეთ მეფე გურგენი და მართა დედოფალი. მათი ტიტულატურის მიხედვით ჯვრის შესრულების თარიღი უნდა იყოს 994-1001. გაბრიელ საფარელი თავისი დროის მოწინავე ოსტატი იყო. მას აინტერესებდა ადამიანის გამოსახვა. იმავე დროს თვალდახუჭული ქრისტეს სახე, გამხდარი, დაძაბული სხეული უაღრესად ექსპრესიულია. დიდ დახელოვნებას მოწმობს ორნამენტის შესრულებაც. ქსე, ტ. 2, გვ. 608, თბ., 1977
ალვარო არბელოა

ალვარო არბელოა კოკა (ესპ. Álvaro Arbeloa Coca; დ. 17 იანვარი 1983, სალამანკა, ესპანეთი) — ესპანელი ფეხბურთელი და ფეხბურთის მწვრთნელი. თამაშობდა მცველის პოზიციაზე. ალვარომ „რეალთან“ კონტრაქტი ადრეულ ასაკში გააფორმა და მის სხვადასხვა ასაკობრივ გუნდებში გამოდიოდა, მას რაღაც პერიოდი რაფაელ ბენიტესი წვრთნიდა. იმ პერიოდში, როდესაც ის ახალგაზრდულ გუნდებში ირიცხებოდა, 2-ჯერ გამოიძახეს ძირითად გუნდში სათამაშოდ, თუმცა მან საწყის ეტაპზე გუნდში ფეხის მოკიდება ვერ შეძლო და 2006 წლის 24 ივლისს არბელოა „დეპორტივოში“ გადავიდა, მას ახალ გუნდში რეგულარულად თამაშის იმედი ჰქონდა. მან სწრაფად მიიპყრო „ლივერპულის“ ყურადღება და 2007 წლის 31 იანვარს გადავიდა ინგლისურ კლუბში. ტრანსფერის თანხამ 2,5 მილიონი ფუნტი შეადგინა, საიდანაც კონტრაქტის პირობების მიხედვით 50% მადრიდის „რეალმა“ მიიღო. მისი დებიუტი „ლივერპულში“ 10 თებერვალს შედგა „ნიუკასლის“ წინააღმდეგ, ეს შეხვედრა მისი გუნდის დამარცხებით დასრულდა. ალვარო ამ შეხვედრაში ჟერმეინ პენანტის ნაცვლად შევიდა მოედანზე. 21 თებერვალს კი მას მოუწია ჩემპიონთა ლიგაზე თამაში სტუმრად „ბარსელონას“ წინააღმდეგ. არბელოა ძირითად შემადგენლობაში იყო, ის მარცხენა მცველის პოზიციაზე დადგა და მას ლიონელ მესის განეიტრალება დაევალა. ამ შეხვედრაში პირველი გოლი „ლივერპულის“ კარში გავიდა, თუმცა ინგლისელებმა შემდგომ 2 გოლი გაიტანეს და შეხვედრა მათ სასარგებლოდ დასრულდა. 2007 წლის 7 აპრილს არბელოამ თავისი პირველი გოლი „ლივერპულის“ მაისურით „რედინგის“ კარში გაიტანა. 2007–08 წლის სეზონის წინ არბელოამ 2 ნომრიანი მაისურის ნაცვლად 17 ნომრიანი მაისური მოირგო, კრეიგ ბელამის გუნდიდან წასვლის შემდეგ. 2013 წლის 27 ნოემბერს მან გაიტანა გოლი „გალათასარაის“ კარში უეფას ჩემპიონთა ლიგის ჯგუფური ეტაპის მე-5 ტურში. 2008 წლის 27 მარტს შედგა არბელოას დებიუტი ნაკრებში. ამხანაგურ შეხვედრაში იტალიელებთან ის 73-ე წუთზე შევიდა მოედანზე სერხიო რამოსის ნაცვლად. თამაში ესპანელების გამარჯვებით 1:0 დასრულდა. ესპანეთის ნაკრების მაისურით არბელოამ სულ 56 შეხვედრა გამართა და ნაკრებთან ერთად მან გაიმარჯვა 2008 და 2012 წლის ევროპის ეჩემპიონატებზე, ასევე მოიპოვა მსოფლიო ჩემპიონის ტიტული 2010 წელს. 2014 წელს, მაისში, მას შემდეგ რაც გაიგო, რომ ვერ მოხვდა 2014 წლის მსოფლიო ჩემპიონატის გაფართოებულ განაცხადში მან გააკეთა განცხადება, რომ ასრულებს სანაკრებო კარიერას. დაქორწინებულია კარლოტა რუისზე, ბავშვები: გოგონა ალბა (26.04.2010) და ვაჟი რაული (16.05.2013). ჩემპიონთა ლიგა: 2013–2014 უეფას სუპერთასი: 2014 ლა-ლიგა: 2011–2012 ესპანეთის თასი: 2010–2011, 2013–2014 ესპანეთის სუპერთასი: 2012 ევროპის ჩემპიონი: 2008, 2012 მსოფლიო ჩემპიონი: 2010 ფიფა-ს კონფედერაციის თასი (მესამე ადგილი): 2009, 2013 ↑ fwc 2010 squadlists ↑ Арбелоа завершил карьеру в сборной Испании
იერჟი დუდეკი

იერჟი ჰენრიკ დუდეკი (პოლ. Jerzy Henryk Dudek; დ. 23 მარტი, 1973) — ყოფილი პოლონელი ფეხბურთელი, მეკარე იერჟი დუდეკის კარიერა „სოკოლი ტიჩიდან“ იწყება. ეს გუნდი პოლონეთში მეშახტეებს ეკუთვნით. დუდეკის მამაც მეშახტე იყო. თავიდან დუდეკი „კონკორდიას“ ახალგაზრდულ გუნდში ასპარეზობდა, რის შემდეგაც ის „სოკოლში“ მიიწვიეს. 16 მატჩის შემდეგ მან „ფეიენოორდის“ სკაუტების ყურადღება მიეპყრო. დუდეკი როტერდამში მიიწვიეს სინჯებზე, სადაც მან თავი კარგად წარმოაჩინა და ჰოლანდიური გრანდის მაისურიც მოირგო. ფეიენოორდში დუდეკის კარიერა კარგად აეწყო, მან გულშემატკივრების სიმპათიაც დაიმსახურა და მალე, 1998 წელს პოლონეთის ნაკრებშიც გამოიძახეს. ნიდერლანდებში გატარებული წლების განმავლობაში დუდეკი წლის საუკეთესო მეკარედ და ფეხბურთელად დაასახელეს. ჰოლანდიაში გატარებული 5 სეზონის შემდეგ, დუდეკით ინგლისური „ლივერპული“ დაინტერესდა და მალე გადაიბირა კიდეც. დუდეკის პრემიერლიგური დებიუტი 2001 წლის 8 სექტემბერს შედგა, „ასტონ ვილასთან“ მატჩში. იმ სეზონში დუდეკმა 35 მატჩი ჩაატარა. მომდევნო 2 სეზონში 30-30, ხოლო მისთვის საუკეთესო 2004-2005 წლების სეზონში დუდეკმა პრემიერ ლიგაში შედარებით ცოტა, 24 მატჩი ჩაატარა. სამაგიეროდ, ჩემპიონთა ლიგაში იასპარეზა 10-ჯერ. იმ წელს ლივერპულმა ჩემპიონთა ლიგა მოიგო, რაშიც დუდეკმა საკუთარი წვლილი შეიტანა. ჩემპიონთა ლიგის ფინალში, „მილანის“ წინააღმდეგ დუდეკმა დიდებულად იასპარეზა და დამატებით დროში რამდენიმე ურთულესი დარტყმა აიღო. თერთმეტმეტრიანების სერიაში კი შევჩენკოს, სერჟინიოსა და პირლოს დარტყმები მოიგერია და ლივერპული ჩემპიონი გახადა. ამის შემდეგ დუდეკის საქმეები თანდათან უკან წავიდა, რადგან „ლივერპულმა“ პეპე რეინა იყიდა, რომელსაც რაფაელ ბენიტესი უზომოდ ენდობოდა. 2007 წლის ზაფხულში დუდეკი „რეალ მადრიდში“ გადაბარგდა. სამეფო კლუბის გარდა მას ყოფილი გუნდი „ფეიენოორდი“ და გერმანული „ვოლფსბურგიც“ ეპატიჟებოდნენ, თუმცა პოლონელმა რეალი აირჩია. დუდეკმა თავისი კარიერა მადრიდში დაასრულა. დუდეკს ჰყავს მეუღლე მირელა, რომელთანაც 1996 წელს იქორწინა. წყვილს 3 შვილი ჰყავთ: ბიჭი ალექსანდრი და 2 ქალიშვილი - ვიქტორია და ნატალია. დუდეკს ასევე ჰყავს ძმა, დარიუში, რომელიც ასევე ფეხბურთელია. 2004 წელს, რომის პაპთან, იოანე პავლე II-სთან შეხვედრისას, რომელიც ახალაგაზრდობაში ფეხბურთის თამაშისას ასევე მეკარე იყო, დუდეკს უთხრა, რომ ის მისი დიდი გულშემატკივარი იყო და მას მსოლფიოს ერთ-ერთ საუკეთესო გოლკიპერად თვლიდა. ჰოლანდიის ჩემპიონი: 1998-99 ჰოლანდიის სუპერთასი: 1999-00 ინგლისის ლიგის თასი: 2002-03 ინგლისის ასოციაციის თასი: 2005-06 ინგლისის სუპერთასი: 2006-07 ჩემპიონთა ლიგა: 2004-05 ევროპის სუპერთასი: 2005 ლა ლიგა:2007-2008 ჰოლანდიის წლის საუკეთესო მეკარე 1998-99 ჰოლანდიის წლის საუკეთესო მოთამაშე 1999-00 შეგიძლიათ იხილოთ მედიაფაილები თემაზე „იერჟი დუდეკი“ ვიკისაწყობში. Official website დაარქივებული 2007-03-25 საიტზე Wayback Machine. (პოლონური) იერჟი დუდეკი — სტატისტიკა საიტზე Soccerbase.com (ინგლისური) Liverpool FC player profile BDFutbol profile Official Real Madrid profile
როისტონ დრენტე

როისტონ რიკი დრენტე (დ. 8 აპრილი 1987, როტერდამი, ნიდერლანდები) — ნიდერლანდელი ფეხბურთელი, ესპანური კლუბის მცველი და ნახევრადმცველი. 2005-2007 ფეიენოორდი 33(0); 2007-2008 რეალი 18 (2); 2006-დან ჰოლანდიის ნაკრები (21-წლამდელთა) 13(5) როისტონ დრენტე წარმოშობით სურინამიდანაა. მისი უმცროსი ძმა, ჯოვანი, ამ ქვეყნის ნაკრებშიც თამაშობს. თავად რიკი კი ფეიენოორდის აღზრდილია. როისტონის ტალანტი პირველად 2002 წელს აღმოაჩინეს, როდესაც ახალგაზრდა ფებხურთელი როტერდამული გრანდის ბავშვთა გუნდის ღირსებას იცავდა. 1 წელიწადში ის მთავარ გუნდთან ერთად შვეიცარიაშიც იახლეს და დარწმუნდნენ, რომ დრენტე მთავარ გუნდში სათამაშოდ მზად იყო, თუმცა ახალგაზრდა ფეხბურთელს უფრო მეტი სათამაშო პრაქტიკა რომ ჰქონოდა, ის ფეიენოორდის ფარმ-კლუბ, ექსელსიორში გაანათხოვრეს, რომელიც მაშინ ჰოლანდიის მეორე დივიზიონში ასპარეზობდა. ამ გუნდის მაშინდელმა მწვრთნელმა, მარკო ვან ლოხემმა, დრენტე მარცხენა მცველის პოზიციაზე გამოსცადა, თუმცა აღმოჩნდა, რომ ახალგაზრდა ფეხბურთელი შეტევაში უფრო პროდუქტიულია, ვიდრე დაცვაში. თავისი კარგი თამაშით რიკიმ ფეიენოორდის ხელმძღვანელთა ყურადღებაც მიიპყრო. 2005/06 წლების სეზონში კი როისტონი როტერდამშიც დააბრუნეს და მთავარი გუნდის განაცხადში შეიყვანეს. დრენტე ფეიენოორდის განაცხადში 37-ე ნომერი იყო. “ოტენის თასზე”, რომელიც ახალგაზრდული ტურნირია, რიკიმ აიაქსს ერთბაშად 3 გოლი გაუტანა და ფეიენოორდის ხელმძღანელებისგან საჩუქრის სახით პირველი პროფესიული კონტრაქტი მიიღო. როისტონს მთავარ გუნდში დებიუტი ერვინ კუმანის მწვრთნელობის დროს ჰქონდა. კერძოდ, 2006 წლის 15 იანვარს, არნემში, ვიტესთან მატჩში, სადაც რიკი 76-ე წუთზე შეცვლაზე გამოჩნდა და საკმაოდ კარგი შთაბეჭდილებაც დატოვა. რაც შეეხება 2005-06 წლების სეზონს, დრენტემ ის 3 ჩატარებული მატჩით დაასრულა, სადაც ჰერაკლესისა და ნაიმეგენის წინააღდმეგ მატჩებში ასევე შეცვლაზე ითამაშა. როისტონ დრენტე transfermarkt.com-ზე როისტონ დრენტე ↑ Transfermarkt — 2000. <a href="https://wikidata.org/wiki/Track:Q2449070"></a> ↑ FIFA.com / FIFA <a href="https://wikidata.org/wiki/Track:Q253414"></a><a href="https://wikidata.org/wiki/Track:Q22955588"></a>
Rage Against the Machine

Rage Against the Machine, აგრეთვე ცნობილი როგორც RATM — რეპ-მეტალ ჯგუფი კალიფორნიიდან. ჩამოყალიბდა 1991 წელს. ჯგუფში შედიან: ზაკ დე ლა როჩა (ვოკალი), ტომ მორელო (გიტარა), ტიმ კომერფორდი (ბას გიტარა) და ბრედ უილკი (დასარტყმელი საკრავები). ჯგუფის სიმღერების ძირითადი ავტორია დე ლა როჩა. ისინი გამოირჩევა პოლიტიკურ-სოციალური პათოსით და შინაარსით. ხოლო ჯგუფის მუსიკა წარმოადგენს მეტალის, ჰიპ ჰოპის, პანკის, ფანკისა და ალტერნატიული როკის აღრევას. 2000 წელს დე ლა როჩამ დატოვა კოლექტივი, მაგრამ კრის კორნელის დახმარებით ჯგუფმა გარკვეული დროის მანძილზე კვლავ იარსება, თუმცა უკვე Audioslave-ის სახით. 2007 წელს, ზეკის დაბრუნების შემდეგ, კოლექტივი დაუბრუნდა აქტიურ შემოქმედებით ცხოვრებას. მთავარი სტატია: Rage Against the Machine-ის დისკოგრაფია. Rage Against the Machine (1992) Evil Empire (1996) The Battle of Los Angeles (1999) Renegades (2000) ვიკისაწყობში არის გვერდი თემაზე: Rage Against the Machine ოფიციალური საიტი Rage Against The Machine – Revolution In The Head And The Art Of Protest; დოკუმენტური ფილმი
გაგიკი

გაგიკი — კახეთ-ჰერეთის მეფე (დაახლოებით 1039-1058 წწ.), დავით უმიწაწყლოს შვილი, კვირიკე III დიდის დისწული და შვილობილი. 1039-1040 წწ. გაგიკი საქართველოს მეფე ბაგრატ IV-ს ეხმარებოდა თბილისისათვის ბრძოლაში, შემდეგ კი ებრძოდა ბაგრატ IV-ს, რომელიც კახეთ-ჰერეთის დაპყრობას ცდილობდა. ბრძოლა მოხდა მიქელ-გაბრიელის მთასთან (მისი მდებარეობა დაუდგენელია). გაგიკი დამარცხდა. ბაგრატმა დაატყვევა კახეთ-ჰერეთის ერისთავები, გადავიდა თიანეთში და გადაწვა ბოდოჯის სასახლე. კახეთ-ჰერეთის სამეფომ დაკარგა ჰერეთი, რომელიც შემდეგში ხან გაგიკის ხელში იყო, ხან კი ბაგრატისა. 1044-1045წწ. გაგიკი ბაგრატ IV-ის მოწინააღმდეგე ლიპარიტ ბაღვაშის მოკავშირე გახდა. დაახლოებით 1045-1046 წლებში, როდესაც ბაგრატ IV თბილისში შევიდა და ისნის გასათავისუფლებლად იბრძოდა, გაგიკი მის მხარეზე გადავიდა, მაგრამ მალე (1046-1047 წწ.), როდესაც ლიპარიტი კვლავ განუდგა საქართველოს მეფეს, გაგიკმა ისევ ლიპარიტის მხარე დაიჭირა. ასეთი მოქნილი პოლიტიკის წყალობით, გაგიკმა მოახერხა კახეთ-ჰერეთის პოლიტიკური დამოუკიდებლობის შენარჩუნება. პაპუაშვილი თ., ქართული საბჭოთა ენციკლოპედია, ტ. 2, თბ., 1977. — გვ. 611.
ნატო დავითაშვილი

ნატო დავითაშვილი (დ. 3 ივლისი, 1964) — ქართველი მწერალი. ნატო დავითაშვილი დაიბადა ქალაქ თბილისში 1964 წლის 3 ივლისს. მიღებული აქვს ტექნიკური განათლება. 1990-იან წლებში იყო სარედაქციო-საგამომცემლო საქმის სპეციალისტი. 2000-იანი წლებიდან ფენტეზის ჟანრში წერს. ნატო დავითაშვილი ცხოვრობს თბილისში, ჰყავს მეუღლე და ერთი შვილი. „ამბავი ლილე იროელისა“, (ფსევდონიმით – ჯორჯი ვაშატელი) „ბაკურ სულაკაურის გამომცემლობა“, 2007 – ISBN 978-99940-63-74-1 „როცა ფრთოსანი ლომები დაბრუნდებიან“, „ქარჩხაძის გამომცემლობა“, 2009 - ISBN 99940-34-05-5 „ამბავი ლილე იროელისა“ (განახლებული გამოცემა), „ქარჩხაძის გამომცემლობა“, 2010 - ISBN 978-99940-34-32-1 „ნისლებში და ნისლებს მიღმა“, „ლოგოს პრესი“, 2011 „ოთხი მხარე და ოთხი სვეტი“, „ქარჩხაძის გამომცემლობა“, 2012 „პატარა დინოზავრი დინდინელა“, „საუნჯე“, 2013 „ლურჯი სუფრის მოცეკვავე“, „ქარჩხაძის გამომცემლობა“, 2013 „აიას გზა“, „წიგნები ბათუმში“, 2015 „მთვარის შვილობილები“, „ქარჩხაძის გამომცემლობა“, 2017 „მემე, მემე, გვაპოვნინე!“, საავტორო უფლებათა ასოციაცია, 2018 „დაბრუნება, ადამიანები და სხვები“, „ქარჩხაძის გამომცემლობა“, 2018 „ორსის ორდენის სამხეცე“, გამომც.: „წიგნები ბათუმში“, 2019 „გრძელი ამბავი ნისლთა მოსვლისა“, გამომც.: „ინტელექტი“, 2021 „ოქროს ბუმბულის“ ლიტერატურული პრემია ქარჩხაძის გამომცემლობის და ბაზისბანკის მიერ ჩატარებული საბავშვო პროზის კონკურსზე, რომანისათვის „როცა ფრთოსანი ლომები დაბრუნდებიან“, 2008 ლიტერატურულ კონკურს „გალას“ ნომინანტი — „როცა ფრთოსანი ლომები დაბრუნდებიან“, 2009 „გალა“ რომანისათვის „ნისლებში და ნისლებს მიღმა“, 2011 „გალა“ ნომინანტი — „ოთხი მხარე და ოთხი სვეტი“, 2012 ლიტერატურულ კონკურს „ლიტერას“ ნომინანტი — „მთვარის შვილობილები“, 2018 გოგებაშვილის პრემია, 13+ პროზა, რომანისათვის „მთვარის შვილობილები“, 2018 „საბას“ ნომინანტი საუკეთესო პროზაული კრებულისთვის — „დაბრუნება, ადამიანები და სხვები“, 2019 გოგებაშვილის პრემია, 13+ პროზა, რომანისათვის „გრძელი ამბავი ნისლთა მოსვლისა“, 2022 ნატო დავითაშვილი Facebook-ზე "ოქროს ბუმბულის გამარჯვებული დაარქივებული 2013-04-06 საიტზე Wayback Machine. ბიბლუსზე
საბჭოთა რესპუბლიკების დროშები

საბჭოთა სოციალისტური რესპუბლიკების დროშები — საბჭოთა კავშირის მთავარი დროშის საფუძველზე შექმნილი დროშები 15 მოკავშირე რესპუბლიკისთვის. თითოეულ მათგანზე წითელ ფონზე გამოსახულია ოქროსფერი (ყვითელი) ნამგალი, ურო და ვარსკვლავი (ერთადერთი გამონაკლისი იყო საქართველოს სსრ დროშა, რომელზეც საბჭოთა სიმბოლოები წითელი ფერით ლურჯ ფონზეა გამოსახული). საბოლოოდ 1991 წლისთვის საბჭოთა სოციალისტური რესპუბლიკების 15 დროშა ამგვარად გამოიყურებოდა: ავტონომიური საბჭოთა სოციალისტური რესპუბლიკების (ასსრ) დროშები იშვიათად გამოიყენებოდა. ხშირად ავტონომიების დროშები უბრალოდ იმ რესპუბლიკის წარწერებიან რუკას წარმოადგენდა, რომელსაც ეს ავტონომია ეკუთვნოდა. მაგალითად, აფხაზეთის ასსრ–ის დროშასა და საქართველოს სსრ–ის დროშას შორის განსხვავება მხოლოდ აფხაზურ ენაზე გაკეთებულ წარწერაში – „Аҧсны АССР“ იყო. ყოფილ საბჭოთა ტერიტორიაზე არსებული ზოგიერთი ქვეყნის, ან რეგიონის დროშა არსებითად არ შეცვლილა, და დაფუძნებულია საბჭოთა დროშაზე. მაგალითად, ამგვარია დნესტრისპირეთისა და ბელარუსის (ყოფილი ბელორუსიის) თანამედროვე სახელმწიფო დროშები.
არაქი

არაქი (სპარს. اراک) — ქალაქი ირანში, მარკაზის ოსტანის ადმინისტრაციული ცენტრი. 2011 წლის მონაცემებით ქალაქში ცხოვრობდა 526,182 კაცი. სამხრეთით, დასავლეთითა და აღმოსავლეთით შემოსაზღვრულია მთებით. ქალაქი საშუალოდ ზღვის დონიდან 1750 მ-ზე მდებარეობს. დედაქალაქ თეირანიდან დაშორებულია 260 კმ-ში, სიახლოვეს მდებარეობს ქალაქები ყუმი და ისპაანი. დამახასიათებელია კონტინენტური კლიმატი. ქალაქის ჩრდილოეთით არის არაქის საერთაშორისო აეროპორტი, რომელიც 1938 წელს გაიხსნა და არის ირანის ერთ-ერთ უძველესი აეროპორტი. ↑ 2005 population estimates for cities in Iran Mongabay.com-ზე
პიტ ტრევავასი

პიტ ტრევავასი (დ. 15 იანვარი, 1959, მიდლზბრო, ინგლისი) — ბრიტანული ნეო-პროგრესული როკ-ჯგუფ Marillion-ის ბას-გიტარისტი. პიტი შეუერთდა Marillion-ს 1982 წელს, ბას გიტარისტ დიზ მინიტის შემცვლელად. მიუხედავად თავისი წარმოშობისა, მან ბავშვობა ბეკინგემშაირში გაატარა, ქალაქ ეილსბერიში. სწორედ იქ დაიწყო მან რამდენიმე ჯგუფთან დაკვრა. მათ შორის ყველაზე წარმატებული იყო The Metros, თუმცა Marillion-ში გადასვლის შემდეგ მინიტის ყველა წინა მიღწევა დავიწყებული იქნა. პიტი, გარდა Marillion-ში მონაწილეობისა, ცნობილია სუპერჯგუფთან Transatlantic გამოსვლებით. ასევე ცნობილია მისი თანამშრომლობა ჯონ მიტჩელთან, ჯეფ ბეკთან, კრის მეტლენდთან და ჯგუფთან Arena. ტრევავასმა ასევე მიიღო 2004 წლის საქველმოქმედო ფესტივალში Prog Aid, რომელიც მოაწყო ჯენესისის ყოფილმა წევრმა ენტონი ფილიპსმა. ტრევავასმა აგრეთვე მონაწილეობა მიიღო ჯგუფის Big Big Train 2007 წლის ალბომის The Difference Machine ჩაწერაში. მიუხედავად იმისა, რომ უშუალოდ ბას-გიტარისტია, პიტი უკრავს კლავიშებიან საკრავებზე ჯგუფში Transatlantic და აკუსტიკურ გიტარაზე Marillion-ის რამდენიმე სიმღერაში, მაგალითად, Faith და Now She'll Never Know. (ინგლისური)პიტის პერსონალური გვერდი Marillion-ის ვებ-საიტზე ↑ The TransAtlantic Frequently Asked Questions List. დაარქივებულია ორიგინალიდან — 2012-03-14. ციტირების თარიღი: 2013-09-10.
წითელი ფორტი (დელი)

წითელი ფორტი (ჰინ. लाल किला; „ლალ-კილა“) — დელის, მოგოლების დიადი ეპოქის დროინდელი, ისტორიული ციტადელი. მშენებლობა დაიწყო შაჰ ჯახანის მიერ 1639 წლის 16 აპრილს. რომელმაც შაჰჯახანაბადში გადმოიტანა დედაქალაქი აგრიდან. მშენებლობა 1648 წელს დასრულდა, იმავე დრეს - 16 აპრილს პერიმეტრი შემოსაზღვრულია წითელი კედლით, რამაც განაპირობა ფორტის დასახელება, რომლის სიგრძეც 2500 მეტრია. კედლის სიმაღლე მერყეობს 16 მეტრამდე მდინარე იამუნას მხრიდან, ქალაქის მხრიდან კი 33 მეტრამდე. 1783 ციხესიმაგრეს დაეუფლნენ სიქები, 1857 წელს კი — სიპაები. ინდოეთის დამოუკიდებლობის დღეს, ქვეყნის პრემიერ მინისტრი ციხესიმაგრის კედლებში კითხულობს მიმართვას ერისადმი. იუნესკოს მსოფლიო მემკვიდრეობის ძეგლები ინდოეთში მსოფლიო მემკვიდრეობის ძეგლების სია აზიასა და ოკეანეთში Red Fort, Delhi დაარქივებული 2008-06-16 საიტზე Wayback Machine. Pictures of the Delhi Fort (Red Fort) Doors2India - Delhi/NCR Visit Places დაარქივებული 2011-07-21 საიტზე Wayback Machine. Delhi Tourism Site დაარქივებული 2010-11-21 საიტზე Wayback Machine.